CELEX: 32020D0153
Language: lv
Date: 2020-02-03 00:00:00
Title: Komisijas Īstenošanas Lēmums (ES) 2020/153 (2020. gada 3. februāris), ar ko atbilstīgi Regulas (EK) Nr. 1107/2009 53. panta 1. punktam Lietuvai aizliedz atkārtoti piešķirt atļaujas augu aizsardzības līdzekļiem, kuri satur darbīgo vielu tiametoksāmu, lietošanai attiecībā uz vasaras rapsi pret Phyllotreta spp. un/vai Psylliodes spp. (izziņots ar dokumenta numuru C(2020) 464) (Autentisks ir tikai teksts lietuviešu valodā) (Dokuments attiecas uz EEZ)

5.2.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 33/19
               
            
         KOMISIJAS ĪSTENOŠANAS LĒMUMS (ES) 2020/153
         (2020. gada 3. februāris),
         ar ko atbilstīgi Regulas (EK) Nr. 1107/2009 53. panta 1. punktam Lietuvai aizliedz atkārtoti piešķirt atļaujas augu aizsardzības līdzekļiem, kuri satur darbīgo vielu tiametoksāmu, lietošanai attiecībā uz vasaras rapsi pret Phyllotreta spp. un/vai Psylliodes spp.
         
            
               (izziņots ar dokumenta numuru C(2020) 464)
            
         
         (Autentisks ir tikai teksts lietuviešu valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 53. panta 3. punkta a) apakšpunktu,
         tā kā:
         
                     (1)
                  
                  
                     Ar Komisijas Īstenošanas regulu (ES) Nr. 485/2013 (2) tika grozīti apstiprināšanas nosacījumi darbīgajām vielām tiametoksāmam, klotianidīnam un imidakloprīdam, kuras pieder neonikotinoīdu grupai. Ar minētās regulas 2. pantu tiek aizliegta tādu konkrētu kultūraugu sēklu pārdošana un izmantošana, kuras apstrādātas ar augu aizsardzības līdzekļiem, kas satur šīs darbīgās vielas, izņemot siltumnīcās izmantojamās sēklas. Tāpēc dalībvalstīm bija jāgroza vai jāatsauc spēkā esošās atļaujas augu aizsardzības līdzekļiem, kas satur šīs darbīgās vielas.
                  
               
                     (2)
                  
                  
                     Kopš 2016. gada 26. februāra Lietuva, pamatojoties uz atkāpi, kas Regulas (EK) Nr. 1107/2009 53. panta 1. punktā paredzēta ārkārtas situācijām, ir atkārtoti piešķīrusi ārkārtas atļaujas, kas aptver tādu sēklu apstrādi, pārdošanu un sēšanu, kuras apstrādātas ar augu aizsardzības līdzekļiem, kuru sastāvā ir minētās darbīgās vielas. Komisija un pārējās dalībvalstis tika pienācīgi informētas par šīm ārkārtas atļaujām.
                  
               
                     (3)
                  
                  
                     2017. gada 3. martā Lietuva paziņoja Komisijai par divām ārkārtas atļaujām, kas no 2017. gada 1. marta līdz 2017. gada 28. jūnijam bija spēkā attiecībā uz augu aizsardzības līdzekli, kas satur tiametoksāmu, (CRUISER OSR) lietošanai attiecībā uz vasaras rapsi pret Phyllotreta
                        nemorum un Psylliodes
                        chrysocephala un attiecībā uz augu aizsardzības līdzekli, kas satur klotianidīnu, (MODESTO) lietošanai attiecībā uz vasaras rapsi pret Athalia rosae, Delia radicum, Phyllotreta spp. un Psylliodes spp.
                  
               
                     (4)
                  
                  
                     2017. gada 15. septembrī saskaņā ar Regulas (EK) Nr. 1107/2009 53. panta 2. punktu Komisija lūdza Eiropas Pārtikas nekaitīguma iestādi (“Iestāde”) novērtēt vairāku dalībvalstu, tostarp Lietuvas, ārkārtas atļaujas augu aizsardzības līdzekļiem, kas satur darbīgās vielas klotianidīnu, imidakloprīdu un tiametoksāmu, lietojumiem, kas vairs nav atļauti saskaņā ar Īstenošanas regulu (ES) Nr. 485/2013, ņemot vērā ārkārtas atļauju piešķiršanas nosacījumus, kas paredzēti Regulas (EK) Nr. 1107/2009 53. panta 1. punktā.
                  
               
                     (5)
                  
                  
                     2018. gada 1. martā Lietuva atkal paziņoja par ārkārtas atļauju darbīgo vielu tiametoksāmu saturošajam produktam CRUISER OSR, kura aptver sēklu apstrādi un apstrādātu sēklu sēšanu, šī produkta lietošanai attiecībā uz vasaras rapsi pret Phyllotreta
                        nemorum un Psylliodes
                        chrysocephala.
                  
               
                     (6)
                  
                  
                     Attiecībā uz trijām darbīgajām vielām ar Komisijas Īstenošanas regulām (ES) 2018/783 (3), (ES) 2018/784 (4) un (ES) 2018/785 (5) tika apstiprināti ierobežojumi, kas noteikti ar Īstenošanas regulu (ES) Nr. 485/2013. Šīs regulas papildus ierobežo tādu augu aizsardzības līdzekļu lietošanu, kas satur darbīgās vielas imidakloprīdu, klotianidīnu un tiametoksāmu, kuras var atļaut lietot tikai kā insekticīdus pastāvīgās siltumnīcās vai tādu sēklu apstrādei, kuras paredzēts izmantot tikai pastāvīgās siltumnīcās. Turklāt rezultātā izaudzētajiem kultūraugiem ir jāpaliek pastāvīgās siltumnīcās visā to dzīves ciklā.
                  
               
                     (7)
                  
                  
                     Tehniskajā ziņojumā, kas sagatavots pēc Komisijas pieprasījuma, minēts 4. apsvērumā un publicēts 2018. gada 21. jūnijā (6), attiecībā uz četrām kultūraugu/kaitīgo organismu kombinācijām, kurām Lietuva ir sniegusi ārkārtas atļauju, Iestāde secināja, ka attiecībā uz divām kultūraugu/kaitīgo organismu kombinācijām ir produkts, kas satur alternatīvu darbīgo vielu, kura ir atļauta tādam pašam lietojuma veidam, proti, vasaras rapsis/Phyllotreta spp. un vasaras rapsis/Psylliodes spp.. Tomēr viens produkts aptvēra ne tikai kombinācijas vasaras rapsis/Phyllotreta spp. un vasaras rapsis/Psylliodes spp., kurām bija alternatīva metode, bet vienlaikus tika lietots, lai aptvertu citas kultūraugu/kaitīgo organismu kombinācijas, proti, vasaras rapsis/Athalia rosae un vasaras rapsis/Delia radikum, kam nebija pieejams neviens produkts, kas satur alternatīvu vielu.
                  
               
                     (8)
                  
                  
                     Tāpēc, pamatojoties uz Iestādes veikto novērtējumu, Komisija uzskata, ka Lietuva nav izpildījusi Regulas (EK) Nr. 1107/2009 53. panta 1. punktā paredzētos nosacījumus attiecībā uz atļauju darbīgo vielu tiametoksāmu saturošo CRUISER OSR lietot attiecībā uz kultūraugu/kaitīgo organismu kombināciju vasaras rapsis Phyllotreta spp. un vasaras rapsis Psylliodes spp., jo šīs ārkārtas atļaujas attiecas uz tādu kultūraugu/kaitīgo organismu kombināciju, kam ir atļauts cits produkts, kas satur alternatīvu darbīgo vielu ar tādu pašu iedarbības veidu. Produkts, kas aptver kombinācijas vasaras rapsis/Athalia rosae un vasaras rapsis/Delia radicum, kam tika atļauts cits produkts, kas satur alternatīvu darbīgo vielu ar tādu pašu iedarbības veidu, aptvēra arī citu tam pašam kultūraugam kaitīgo organismu, kuram nebija pieejamas nekādas alternatīvas metodes, un tādēļ Komisija uzskata, ka šī produkta lietojums ir pieņemams attiecībā uz vasaras rapsi, jo vairāku augu aizsardzības līdzekļu lietojumu vienam un tam pašam kultūraugam pret dažādiem kaitīgajiem organismiem nevajadzētu veicināt, ja vien ir iespējams no tā izvairīties.
                  
               
                     (9)
                  
                  
                     Tāpēc ar 2018. gada 16. jūlija vēstuli Komisija pieprasīja Lietuvai apstiprināt, ka tā vairs nepiešķirs ārkārtas atļaujas augu aizsardzības līdzeklim CRUISER OSR, kas satur darbīgo vielu tiametoksāmu, lietošanai attiecībā uz kultūraugu/kaitīgo organismu kombinācijām vasaras rapsis/Phyllotreta spp. un vasaras rapsis/Psylliodes spp. Lietuva savā 2018. gada 17. septembra atbildē pauda viedokli, ka attiecīgās ārkārtas atļaujas ir pamatotas.
                  
               
                     (10)
                  
                  
                     Komisija uzskata par vajadzīgu pieņemt lēmumu, ka Lietuva nedrīkst atkārtoti piešķirt ārkārtas atļaujas augu aizsardzības līdzekļiem, kas satur darbīgo vielu klotianidīnu vai tiametoksāmu, lietošanai attiecībā uz kultūraugu/kaitīgo organismu kombinācijām vasaras rapsis/Phyllotreta spp. un vasaras rapsis /Psylliodes spp.
                  
               
                     (11)
                  
                  
                     Augu, dzīvnieku, pārtikas aprites un dzīvnieku barības pastāvīgā komiteja tās priekšsēdētāja noteiktajā termiņā atzinumu nav sniegusi. Tika uzskatīts, ka ir nepieciešams īstenošanas akts, un priekšsēdētājs iesniedza īstenošanas akta projektu turpmākai apspriešanai pārsūdzības komitejā. Pārsūdzības komiteja nesniedza atzinumu,
                  
               IR PIEŅĒMUSI ŠO LĒMUMU.
         
            1. pants
            Lietuva nedrīkst saskaņā ar Regulas (EK) Nr. 1107/2009 53. panta 1. punktu atkārtoti piešķirt atļaujas augu aizsardzības līdzekļiem, kas satur darbīgo vielu tiametoksāmu, lietošanai attiecībā uz vasaras rapsi pret kaitīgajiem organismiem Phyllotreta spp. vai Psylliodes spp.
         
         
            2. pants
            Šis lēmums ir adresēts Lietuvas Republikai.
         
         
            Briselē, 2020. gada 3. februārī
            
               
                  Komisijas vārdā –
               
               
                  Komisijas locekle
               
               Stella KIRJAKIDU
            
         
         
            (1)  OV L 309, 24.11.2009., 1. lpp.
         
         
            (2)  Komisijas 2013. gada 24. maija Īstenošanas regula (ES) Nr. 485/2013, ar ko groza Īstenošanas regulu (ES) Nr. 540/2011 attiecībā uz darbīgo vielu klotianidīna, tiametoksāma un imidakloprīda apstiprināšanas nosacījumiem un tādu sēklu izmantošanas un tirdzniecības aizliegšanu, kuras apstrādātas ar augu aizsardzības līdzekļiem, kas satur minētās darbīgās vielas (OV L 139, 25.5.2013., 12. lpp.).
         
            (3)  Komisijas 2018. gada 29. maija Īstenošanas regula (ES) 2018/783, ar ko attiecībā uz darbīgās vielas imidakloprīda apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 31. lpp.).
         
            (4)  Komisijas 2018. gada 29. maija Īstenošanas regula (ES) 2018/784, ar ko attiecībā uz darbīgās vielas klotianidīna apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 35. lpp.).
         
            (5)  Komisijas 2018. gada 29. maija Īstenošanas regula (ES) 2018/785, ar ko attiecībā uz darbīgās vielas tiametoksāma apstiprināšanas nosacījumiem groza Īstenošanas regulu (ES) Nr. 540/2011 (OV L 132, 30.5.2018., 40. lpp.).
         
            (6)  EFSA papildu publikācija, 2018:EN-1421.